Асобнай увагі заслугоўвае музычны складнік — мікст аўтарскага матэрыялу Аляксандра Літвіноўскага з фальклорнымі запісамі і іншымі ўкрапваннямі. Цытата беларускай народнай калыханкі “Спі, сыночак міленькі” ўзрастае да сімвалу мадоны-Багародзіцы. Фальклорная аўтэнтыка мужчынскага выканання “Крыжа цяжкога” асацыюецца з узыходжаннем на Галгофу. І прадыктавана ўсё гэта дыялектычнасцю асноўнай тэмы, дзе беларуская народна-песенная інтанацыйнасць спалучаецца з бахаўскім прынцыпам “ядра і разгортвання” — з быццам бы простага меладычнага зярнятка ўзрошчваецца касмічна бясконцая мелодыя (чым не караван у пустыні?) са зменлівай тэмбравай афарбоўкай, дзе па чарзе саліруюць этнічная флейта, скрыпка, цымбалы.